Page:Gospel of Saint John in West-Saxon.djvu/150

106 ēode intō ðǣre byrgene, and hē geseah līnwāda licgean,

7. and þæt swātlīn þe wæs uppan his hēafde; ne læg hyt nā mid þām līnwādon, ac onsundron gefealden on ānre stōwe.

8. Đā ēode ēac in sē leorningcniht þe ǣrest cōm tō ðǣre byrgene, and geseah, and gelȳfde.

9. Witodlīce þā gȳt hī ne cūðon hālig gewrit, þæt hit gebyrede þæt hē sceolde fram dēaðe ārīsan.

10. Đā fōron eft þā leorningcnihtas to þām ōðron.

Ðis godspel gebirað on þunresdæg innan þǣre ēasterucan.

11. Witodlīce Maria stōd þār ūte æt ðǣre byrgyne, and wēop; and þā hēo wēop, hēo ābeah nyðer and beseah innan þā byrgene,

12. and geseah twēgen englas sittan mid hwīton rēafe, ānne æt þām hēafdon and ōðerne æt þām fōtum, þǣr ðæs Hǣlendes līc ālēd wæs.

13. Hī cwǣdon tō hyre, Wīf hwī wēpst þū? Þā cwæð hēo tō hym, For þām hī nāmon mīnne Drihten, and ic nāt hwār hī hine lēdon.